Tsy niara-nipetraka tamin’ireo vady aman-janany ny dadan’i koly. Niasa amin’ny toerana somary lavitra an’antananarivo izy. Ireo vady aman-janany ihany no moninaany antananarivo. Sadasada toetra sy maherihery fihetsika izay ny renin’i koly, ary nabaribariny tamin’i koly tokoa izany toetra ratsiny izany. Mijaly tokoa ity zazavavy kely ity ary mihevitra ny tenany ho kamboty mihitsy izy. Isaky ny tonga ny rainy vao mba mahazo tambitamby izy. Tsy vitan’izay masiaka loza an-tany anefa ny renin’i koly, fa mbola manitsakitsaka ny vadiny amin’i x ihany koa, ary ny tena mampalahelo an’i koly dia zarain’io reniny io amin’i x ny vola apetraky ny rainy. Onena an-drainy i koly raha nahita izany fihetsiky ny reniny izany. Indray andro, banga ariary zato ny karaman’i dadan’i koly. Tsy azo nifandaminana mihitsy ramatoa. Setrin’izany, nandry fotsy rangahy ny alina, ary mbola tsy nomena sakafo ihany koa ny maraina. Ny vola banga anefa tsy nankaiza fa nividianana voan-dalana ho an’ny ankizy. Nangoraka ity rainy mahantra i koly ka tsy nitombina tamin’ny fianarana ny sainy. Tsikaritry ny mpampianatra izany, ka voasazy miverina any an-tsekoly izy ny alarobia hariva. Nahazo sazy tao azy koa i vaokely izay mpifanila vody rindrina aminy. Ity farany no nahita hevitra hivoahana ny trano mba tsy ho bedin’ireo ray aman-dreniny izy roavavy. Nandiso fanantenana azy roavavy ny zava-niseho tany an-tsekoly ny alarobia hariva. I blandine izay mpianatra efa maditra no mpanara-maso ireo ankizy voasazy ireo. Mifoka sy migoka ary miloka no ataon’ireo ankizy ireo. Sadaikatra ihany izy roa nahita izany toe-javatra izany, saingy voasinton’ireo namany ihany nony farany. Nitera- doza ho an’ireo ankizy ity fiverenana an-dakilasy isaky ny alarobia hariva ity. Bevohoka i blandine ka tsy afaka nanohy ny fianarany intsony, tsy nety afaka tamin’ny fifohana sigara kosa i koly. Rehefa ela nitoratorahana hono mahavoa mason’angatra. Tratran’ny reniny nifoka sigara tokoa àry izy, ho famaizana azy dia nidina tao amin’ny efitrano iray ary tsy nomena sakafo tontolo ny andro. Ny rainy avy niasa no namoha ny trano nisy an’i koly ary nanome ambin-tsakafo sisa tsy lany ho azy. Tsy nankasitraka izany anefa ny reniny ka raikitra indray ny fifamaliana teo amin’izy mivady. Tamin’izany fotoana izany no nivoahan’ny teny hafahafa tsy mazava nataon- dreniny mikasika an’i koly. Nanomboka teo, nipetraka ny ahiahin’i koly mikasika ny fiainany. Taty aoriana, voatendry niasa any antananarivo ny dadan’i koly. Tsy nahasakana ny reniny tamin’ny fijangajangana anefa izany. Tsy nahatombina amin’ny tokatranony izy fa mivoaka isan’andro. Trikaritry ny olona izany, ka nisy namaky ny tranon’izy ireo. Saika lasan’ny mpangalatra avokoa ny entana sarobidy rehetra. Mbola niala tsyho tompon’andraikitra ihany ravehivavy, ny ankizy indray no nahazo tsiny. Nanantena i koly fa mba hiova ny reniny taorian’iny trano vaky iny. Rehefa tsy afaka nivoaka ny trano indray izy, dia i x no tonga manatona azy ao. Tampoka tsy nisy nanampo izy roa, tratran’i kolytao an-tranon-dry zareo tokoa i x sy ny reniny. Vonona ny hilaza izany tamin’i dadany izy, kinanjo tsy afaka nody ny rainy fa voatery namitaka iraka maika tany moramanga. Kivy tanteraka kosa i koly, voasazy tsy maintsy mitondra ray aman-dreny any ampianarana mantsy izy fa nanadino kahie. Ataony ahoana ny hilaza izany amin’ny reniny? Nangoniny ny heriny iray manontolo, nizotra ny lalana mankany an-tsekoly izy ary nanatona ny talen-tsekoly avy hatrany. Notantarainy tamin’andriamatoa tale ny olana sedrainy eo anivon’ny fianakaviany. Nangoraka azy ny tale ka afaka nanohy ny fianarany soa aman-tsara ihany izy. Tsy nampoizin’i koly indray anefa ny fihetsiky ny mpampianatra nitory fitia taminy. Nisendaotra i koly ka raha vao nahita ny dadany izy dia nambarany an- drainyavy hatrany ny zava-niseho tany an-dakilasy. Nanameloka ilay ramose ny renin’i koly mba ahafahany manafina ny tsy mety rehetra ataony. Nanapa-kevitra izy fa hitady ilay mpampianatra any an-tsekoly. Ny maraina, niaraka tamin’izy efatra mianadahy tokoa izy, tsy mbola tonga tao anefa ilay ramose ka namonjy ny talen-tsekoly izy ireo. Niezaka nandamina ny tale, saingy ny hamindra sekoly ireo zanany ihany no tao an- tsainy. Nafindra tamin’ny sekoly hafa àry izy efatra mianadahy. Sadaikatra ihany i koly tamin’ity sekoly vaovao ity. Nihatakatahan’ireo ankizivavy mitovy aminy mantsy izy, ka dia ankizilahy no tonga namany. Tsy nahafaly ny tovovavy sasany anefa izany, ka nisy nitati-bolana tany amin-dreniny. Indray alakamisy hariva, tonga nanaporofo izany tokoa ny reniny. Nivatravatra avy hatrany izy raha nahatazana ankizilahy iray nisakambina an’i koly. Raikitra ny fifamaliana teo amin’izy mianaka. Tohina mafy tokoa i koly nandre ny fanaratsiana nataon-dreniny azy. Naborany tamin-drainy àry ny fampirafesana ataon-dreniny izay hitany nibaribary.